Golem Rache (letterlik: Golemwraak) is 'n Gotiese kortverhaal geskryf deur Martin Barkawitz. Doktor Samuel – die protagonis; die ou Joodse veelweter en mistikus, wat net so geleerd is soos 'n rabbi. Graaf Ludwig von Schwarzenberg – die jong adellike wat Doktor Samuel die opdrag gee om Lea te bevry en na hom te bring. Lea Cohen – die beeldskone, ongeskonde Jodin wat iedere jongman begeer. Baron Schacht – die eienaar van Bergvesting Geiergipfel, waarheen Lea weggevoer is. Golem – 'n legendariese mensfiguur geskep uit klei, wat in die lewe geroep word deur 'n rabbi. Die verhaal begin waar Doktor Samuel 'n visioen kry van die Ossuarium van Sedlec, wat in die omgang bekend staan as die Beenderekerk. Dit is nie te ver van sy Praagse Ghetto nie, maar naby die dorp Kutná Hora. Hy is alleen in die kerk. Doktor Samuel probeer die verband insien wat hy met hierdie kerk het. Voordat hy op hierdie vraag klarigheid kan kry, is daar 'n klop aan die deur. Hy word per brief ontbied na die einste kerk. Deur 'n adellike. Doktor Samuel word diep beïndruk deur die kerkie.